

###### **A**

**MAGYARHONI FÖLDTANI TÁRSULAT**

# **HÍRLEVELE**

2020.

## **január – február**

### Letölthető:

[**http://foldtan.hu**](http://foldtan.hu)

adószámunk: **19815833-2-41**

|  |  |  |  |
| --- | --- | --- | --- |
|  |  | EFG |  |

**A MAGYARHONI FÖLDTANI TÁRSULAT
2020. január–február havi hírlevele**

|  |  |
| --- | --- |
| **SZERVEZETI ÉLET** |  |
| Elnöki évköszöntő | **3** |
| Az év ősványa program rajzpályázati felhívása | **3** |
| Tóth Álmos felhívása | **4** |
| 2020. évi kiemelt programok tervezete | **4** |
| Rövidített jegyzőkönyv az MFT elnökségének üléséről – szeptember | **5** |
| Rövidített jegyzőkönyv az MFT elnökségének üléséről – november | **6** |
| **PROGRAMOK IDŐRENDBEN** |  |
| **Január 6.**Agyagásványtani Szakosztály, Ásványtan-Geokémiai Szakosztály –„Konferencialevelek 2019” – Beszámolók 2019. év legfontosabb konferenciáiról – Budapest | **8** |
| **Január 17–18.** MTA GÁK TB Nanoásványtani Albizottsága, MFT Ásványtan-Geokémiai, valamint Agyagásványtani Szakosztály, Pannon Egyetem – 15. Téli Ásványtudományi Iskola: Határfelületek, határjelenségek, határterületek – Veszprém | **9** |
| **Január 20.** Tudománytörténeti Szakosztály – Előadóülés – Budapest | **10** |
| **Január 23.**MFT, KSZGYSZ – III. Meddő? Hulladék? NEM! HASZONANYAG! konferencia – Budapest | **10** |
| **Január 28.** MFT Nyersanyagföldtani Szakosztály, ELUSCSEG – Előadóülés – Budapest | **11** |
| **Február 7.** Progeo Földtudományi Természetvédelmi Szakosztály – Szakosztályi és vezetőségi ülés – Budapest | **11** |
| **Február 17.** Tudománytörténeti Szakosztály – Előadóülés – Budapest  | **11** |
| **Február 19.** A Magyarhoni Földtani Társulat Választmányának ülése | **12** |
| **Február 22–23.**Ásványtan-Geokémiai Szakosztály, Oktatási és Közművelődési Szakosztály, Őslénytani-Rétegtani Szakosztály – Év ősványa program a X. MOM Sport ÁsványBörzén | **12** |
| **BEHARANGOZÓ** |
| **Március 6.** 40 éves a Herman Ottó Múzeum Ásványtára – Miskolc | **12** |
| **Március 25.** A Magyarhoni Földtani Társulat 170. Közgyűlése – Budapest | **13** |
| **Április 1–4.**Kárpát-medencei Környezettudományi Konferencia – Budapest | **13** |
| **Május 21–24.** 23. Magyar Őslénytani Vándorgyűlés – Lengyelország | **16** |
| **Június 11.** TISIA előadói nap – Pécs | **17** |
| **EGYÉB PROGRAMOK** | **18** |
| **HÍREK – H2020 PROJEKTJEINK HÍREI** | **19** |

***ELNÖKI ÉVKÖSZÖNTŐ

Kedves Tagtársak!***

*2019. több vonatkozásban is kiemelt jelentőségű éve volt a hazai földtudományok történetének. Ebben az évben ünnepeltük a Magyar Királyi Földtani Intézet megalapí­tásának 150. és Eötvös Loránd halálának 100. évfordulóját, a Magyar Geofizikusok Egyesületével közösen rendezett balatonfüredi vándorgyűlésünkön. Az év során szervezett több mint ötven további rendezvény (szakülés, tanulmányút, kongresszus, terepbejárás, továbbképzés) alkalmával mintegy 1500 szakember és egyetemi hallgató számára biztosítottuk a földtani ismeretek bővítését.*

*Fontos évfordulókat tartogat számunkra a 2020. év is, amelyeket méltó módon tervezünk megünnepelni. Ekkor lép a 150. évébe a Földtani Közlöny, amelyet ünnepi füzetek megjelentetésével kívánunk emlékezetessé tenni. Lóczy Lajos halálának 100. évfordulója alkalmából tanulmánykötetet jelentetünk meg, és kiemelt szakmai rendezvényt szervezünk.*

*Társulatunk sikeres tevékenysége alapvetően tagságunk aktivitásán múlik, amelyre egyre nagyobb szükség lesz a jövőben. Ezért azt kérem, hogy továbbra is minél többen vegyenek részt közösségünk munkájában, akár szervezőként, akár résztvevőként.*

***A Magyarhoni Földtani Társulat minden tagjának jó egészséget és sikerekben gazdag
Új esztendőt kívánok!***

***Jó szerencsét!***

***Budai Tamás***

|  |
| --- |
| **FELHÍVÁS** |

***Az Év ősványa program rajzpályázata***

Az Év ősványa program közös **rajzpályázat**ára 2020. január 15-ig várjuk az óvodás és általános iskolás korú gyermekek rajzait a 2019-es Év ásványáról a **galenit**ről és a 2019-es Év ősmaradványáról a ***Komlosaurus***ról.

A pályázati kiírás a program honlapjáról letölthető/elolvasható: <http://evosmaradvanya.hu/>

A rajzpályázat díjkiosztó ünnepségét 2020. február 22-én tartjuk a MOM Sportban rendezendő ásványbörzén. Ez lesz az első állomása a rajzpályázat legjobb alkotásaiból válogatott vándorkiállításnak is, amelyet a 2020-as nyerteseket bemutató fotókiállítás kísér.

A rajzokhoz háttér információt a <http://evosmaradvanya.hu/> ismertterjesztés oldalán olvas­hatnak a gyerekek és felkészítőik.

Kérünk minden tagtársunkat, hogy terjesszék a rajzpályázat hírét minél szélesebb körben, ha tehetik!

Köszönettel: az Év ősványa csapata

Résztvevő szakosztályok: Ásványtan-Geokémiai Szakosztály, Oktatási és Közművelődési Szakosztály, Őslénytani-Rétegtani szakosztály

***Tisztelt Tagtársak!***

*Tóth Álmos, a Tudománytörténeti szakosztály volt elnöke, évek óta dolgozik egy* ***földtani tudománytörténeti repertórium*** *létrehozásán, amelyet aztán közkinccsé kíván tenni.*

*Mostanáig cca 2300 tételt dolgozott fel, és vitt be számítógépbe. Tisztelettel kéri a kollégákat, tagtársakat, hogy küldjék meg számára szakirodalmi munkáik címét, elérhetőségét word formátumban e-mailben (**tothalmos1@gmail.com**), vagy kinyomtatottan postán: (1112. Budapest Gulyás utca 2/A fsz3).*

*Tematikáját tekintve a következő típusú anyagokat várja: tudományos és ismeretterjesztő művek, és minden egyéb, ami földtani kutatással, megismeréssel kapcsolatos, illetve történeti szemléletű, tehát nekrológok, emlékbeszédek is.*

*Közreműködésüket előre is köszönjük!*

|  |
| --- |
| **A TÁRSULAT KIEMELT TEVÉKENYSÉGEI 2020. ÉVBEN, ELŐZETES TERVEK** |
| ***RENDEZVÉNYEK*** | ***időpont, helyszín*** |
| 15. Téli Ásványtudományi Iskola: Határfelületek, határjelenségek, határterületek | január 17-18. Veszprém |
| III. Meddő? Hulladék? NEM, HASZONANYAG! konferencia | január 23. Budapest |
| 170. Rendes Közgyűlés  | március 25. Budapest |
| Kalapács és sör, egynapos terepgyakorlat | március/április Ság-hegy |
| Ifjú Szakemberek Ankétja | március 27-28. Zalakaros |
| Kárpát-medencei Környezettudományi Konferencia | április 1-3, Budapest |
| Őslénytani Vándorgyűlés  | május 21-24. Lengyelország,  |
| Tisia előadónap | június 11. Pécs |
| HUNGEO – magyar földtudományi szakemberek világtalálkozója  | augusztus 16-19. Miskolc |
| Kárpát-medencei Összegyetemi terepgyakorlat  | augusztus, Papuk-hegység |
| 11. Kőzettani és Geokémiai vándorgyűlés | szeptember,  |
| Földtani és kultúrtörténeti értékeink nyomában | szeptember, Tarjánka szurdok |
| Geotóp napi ismeretterjesztő geotúrák <http://geotopnap.hu> | október 3. 10. kb. 20 helyszín |
| Lóczy Lajos emlékrendezvények  | november 5-7. Balatonfüred |
| Kókay terepi napok | november |
| Földtudományos forgatag  | november 7-8. |
| NosztalGEO  | november Szeged,  |
| Ásványvagyon módszertani ankét  | november |
| Az ásványtani, kőzettani és geokémiai felsőoktatási műhelyek éves találkozója 2012 | november |
| ***JUBILEUMOK 2020. ÉVBEN*** |
| **150 éves a Földtani Közlöny –** Ünnepi füzetek, felkért szerzők review jellegű cikkeivel |
| **100 éve halt meg Lóczy Lajos** – kiadvány megjelentetése és rendezvénysorozat Balatonfüreden  |
| **150 éve született Cholnoky Jenő** – emlékülés a Társulat közreműködésével |
| ***KIEMELT PROJEKTEK– SZAKMAI TEVÉKENYSÉGEK*** |
| **Év ásványa, Év ősmaradványa Év ásványkincse** ismeretterjesztő programsorozat |
| **MFT szakmai továbbképzések** nyolc választható témában |
| **Projektek az EFG keretében:** INFACT, ROBOMINERS, CROWDTHERMAL, REFLECT, ENGIE projekt |

|  |
| --- |
| **SZERVEZETI ÉLET** |

**Rövidített jegyzőkönyv
a Magyarhoni Földtani Társulat elnökségének üléséről**

Helyszín: MFT Titkárság, 1015 Budapest, Csalogány u. 12. I. em. 1.

Időpont: 2019. szeptember 4. 14.00 óra

Jelen vannak: Budai Tamás elnök, társelnökök: Haas János, Zajzon Norbert, főtitkár: Babinszki Edit, titkár: Kovács Kis Viktória, IB elnök: Simon István, kimentette magát: Geiger János, Leél Őssy Szabolcs, társelnök, Földessy János EB elnök (1. sz. melléklet: jelenléti ív)

Az elnökség határozatképes, a napirend a kiküldöttnek megfelelő, nem változik, a jelenlévők egyhangúlag elfogadták:

**Napirend:**

1. A Rendkívüli közgyűlés időpontjának meghatározása – Budai Tamás

– FEB elnök választás, – MFA elnök választás céljából

2. Javaslat a MFA kuratóriumának megújítására – Budai Tamás

3. Jövőre lesz 150 éves a Földtani Közlöny - milyen módon ünnepeljük meg? – Budai T.

4. Jövőre lesz Lóczy Lajos halálának 100. évfordulója, a Társulat kiadványt adna ki ebből az alkalomból, esetleg emlékülés is?  –  Budai T.

5. Jövőre aktuális a HUNGEO megszervezése, javasolt helyszín Miskolc – Budai T.

6. Vándorgyűlés szervezésének állása – beszámoló – Babinszki E., Krivánné

7. A Földtani Közlöny 2019. évi további füzetei – Babinszki E.,

8. Összegyetemi terepgyakorlat – beszámoló – Simon I.

9. Egyebek

**Ad 1.**

**Határozat:**

**MFT EH9/2019. 09. 04.**

**Az elnökség 2019. évben nem hív össze Rendkívüli közgyűlést Baksa Csaba halálával megüresedett tisztségek betöltése céljából.**

**Szavazatok száma: igen: 5, nem: 0, tartózkodás: 0**

**Ad. 2.**

Az elnök javasolja a Magyar Földtanért Alapítvány kuratóriumának megújítását a 2020. évi Rendes Közgyűlésen, erre vonatkozóan a tavaszi elnökségi ülésig javaslatokat kér az elnökség tagjaitól.

**Ad 3. Földtani Közlöny 2020. évi 150. éves jubileumának megünneplése.**

Az elnök javaslata ünnepi szám kiadása, melynek javasolt tartalma: a) tudománytörténeti cikk + szakcikkek, vagy b) külön kiadványként: a legkiemelkedőbb archív klasszikus cikkek kiadása angol nyelven. *A szerkesztőbizottsággal később történt egyeztetés értelmében az a döntés született, hogy a 2020. évi jubileumi füzeteiben (150/2, 3, 4) felkért szerzők az egyes tudományterületeket összefoglaló ismertető művei jelennek meg.*

**Ad 4.**

**MFT EH10/2019. 09. 04.**

**A Társulat felvállalja a Horváth Ferenc életében összegyűjtött tudományos ismeretterjesztő cikkeket tartalmazó Lóczy Lajos jubileumi kötet kiadását, amelyhez pályázati és támogatási forrásokat kutat fel.**

**Szavazatok száma: igen: 5, nem: 0, tartózkodás: 0**

**Ad 5.**

A Miskolci Egyetem vállalja a **HUNGEO** rendezvény 2020. évi megszervezését. Az elnökség megállapodott abban, hogy az ügyvezető felveszi az érintettekkel a kapcsolatot, és megkezdi a rendezvény szervezésének előkészítését.

**Ad 6.**

A **Vándorgyűlésre** jelentkezők száma 100 fő fölöti, 44 előadást, 5 posztert jelentettek be. Az előadások kivonatai néhány kivétellel beérkeztek, Palotás Klára megkezdte a tördelésüket. A vándorgyűlés kiadványának terjedelme kb. 120 oldal, amely tartalmazza a kirándulásvezetőt és az abstractokat, az ügyvezető árajánlatot kér a nyomdaköltségére. A programot feltettük a honlapra.

**Ad 7.**

**Földtani Közlöny további füzeteinek tervezett tartalma:** az idei 149/3 füzet Horváth

**Határozat: MFT EH11/2019.09.04**

**Tekintettel a Földtani Közlöny 149/3 füzetébe leadott cikkek terjedelmére, az elnökség a Társulat 2019. évi költségvetését is figyelembe véve úgy határozott, hogy a füzetet két kötetben, a Földtani Közlöny 149/3, illetve 149/4. füzeteként fogja megjelentetni. A megjelenés ideje mindkét esetben 2019. október 15. A szerkesztőbizottságot felkéri, hogy szeptember 20-ig tegyen javaslatot a jelenlegi anyag szétválasztására.**

**Az eredetileg tervezett 4. szám. a Földtani Intézet 150 éves jubileuma tiszteletére a 150/1 füzetként 2020 márciusában jelenik meg.**

**Szavazatok száma: igen: 5, nem: 0, tartózkodás: 0**

kmf
A jegyzőkönyvet készítette: Krivánné Horváth Ágnes

————————————————————————

**Jegyzőkönyv
a Magyarhoni Földtani Társulat kibővített elnökségének üléséről**

Helyszín: MBFSZ Rónai-terem, 1143 Budapest, Stefánia út 14.

Időpont: 2019. november 14. 14.00 óra

Jelen vannak: Budai Tamás elnök, társelnökök: Geiger János, Haas János, Leél Őssy Szabolcs, Zajzon Norbert, főtitkár: Babinszki Edit, IB elnök: Simon István, meghívottak: Sztanó Orsolya, Főzy István, Hála József, Harman Tóth Erzsébet, Kóthay Klára, Maros Gyula, Szanyi János, Weiszburg Tamás (1. sz. melléklet: jelenléti ív)

**Napirend**

1. A jövőre 150 éves Földtani Közlöny megünneplése – Sztanó O.

2. A jövőre aktuális a HUNGEO megszervezése – Budai T.

3. A társulati kitüntetések ügyrendje – Haas J.

4. Jövőre lesz Lóczy Lajos halálának 100. évfordulója, a Társulat kiadványt ad ki ebből az alkalomból, kiemelt társulati program novemberben Balatonfüreden – Budai T.

5. A Magyar Földtanért Alapítvány aktuális ügyei – Kriván Á.

6. Egyebek

**A napirendet a jelenlévők egyhangúlag elfogadták.**

**Ad 1.**

**A 2020. évben 150 éves Földtani Közlöny** szerkesztőbizottsága legutóbbi ülésen döntés született arról, hogy a 2020/1. füzetben adjuk közre a MÁFI 150 éves jubileumára összegyűjtött cikkeket, a kötet szakmai összeállítója: Maros Gyula.

2020/2, 3, 4 füzetbe kerülnek a Földtani Közlöny jubileuma alkalmából felkért szerzők review jellegű. Eddig 19 szerző vállalt cikkírást a jubileumi füzetekbe.

A 2020/2 füzet elején Papp Gábor a FK-ról szóló tudománytörténeti cikke kap helyet, majd következnek a szakcikkek, füzetenként kb. 8-8.

**Ad 2.**

**A HUNGEO** javasolt időpontja: 2020. aug. 16–19. (vasárnap – szerda) szombat esti regisztrációval.

Tervezett program:

Vasárnap egynapos karszt-hidrogeológiai tanulmányút (Miskolctapolca)
hétfő, kedd plenáris és szekció előadások
szerda: egynapos terepbejárás a Bükkben.

HUNGEO TOP összehívása január elején aktuális, mert annak elnöki tiszte Baksa Csaba halálával megüresedett.

**Ad 3.**

**Kitüntetések ügyrendjének** átdolgozása a beérkezett javaslatok figyelembevételével megtörtént, az anyagot az Alapszabály és Ügyrendi Bizottság áttanulmányozta és kisebb módosításokat javasolt. Az így átdolgozott anyag felkerül a társulat honlapjára.

**Ad 4.**

**Lóczy halálának 100. évfordulója** alkalmából 2020. november 5-7 között rendezvénysorozat lesz Balatonfüreden. A rendezvénysorozathoz tartozó tudományos ülés programjához a Társulat szakmai segítséget ad. A Társulat a jubileum alkalmából kiad egy emlékkötetet. A kötet szerkesztője: Babinszki Edit, tördelője Palotás Klára, jellege: tudományos ismeretterjesztő mű, tervezett példányszáma: 500 pld. Kereskedelmi forgalomba nem kerül.

**Ad. 5. A Magyar Földtanért Alapítvány ügyei**

Az alapítvány bevételei az elmúlt évek során állampapírok kamatjaiból származtak, de a civil szervezetek számára ezt a befektetési lehetőség 2018. évben megszünt.

Az alapítvány jelenleg működőképes a kuratórium elnökhelyettese teljes körű képviselői jogosultsága folytán, de a jövő évi közgyűlésen mindenképpen módosítani szükséges annak alapító okiratát, Baksa Csaba halála miatt.

A kuratórium jelenlegi elnökhelyettese felvetette a megszüntetés lehetőségét, vagy a kuratórium megújításának lehetőségét, fiatal kuratóriumi tagok bevonásával.

**Ad 6. Egyebek**

- 2020. a Cholnoky emlékévben Veszprém városa tudományos konferenciát szervez szeptemberben, ennek szakmai programjában számít a Társulatra.

- A Kárpát-medencei Környezettudományi Konferencia pénzügyi lebonyolítására kérte fel a Társulatot az ELTE-n működő LRG.

- 2022. évben a 11. Nemzetközi Jura kongresszus Budapesten lesz, a fő szakmai szervező, Pálfy József a Társulatot kívánja felkérni a konferencia technikai lebonyolítására.

kmf
A jegyzőkönyvet készítette: Krivánné Horváth Ágnes

|  |
| --- |
| **PROGRAMOK IDŐRENDBEN** |

**Január 6. (hétfő) 13.00 óra**

ELTE TTK Déli tömb, 1117 Budapest, Pázmány Péter sétány 1/c, földszint, Ásvány- és Kőzettár (0-603)

AGYAGÁSVÁNYTANI SZAKOSZTÁLY, ÁSVÁNYTAN-GEOKÉMIAI SZAKOSZTÁLY

**Évköszöntő szakosztályülés**

**„Konferencialevelek 2019” – Beszámolók 2019 legfontosabb konferenciáiról**

*13.30***‒***14.00: Poszterek kihelyezése az Ásványtárban*

**Beszámolók 2019 legfontosabb konferenciáiról**

**Magyaroszágon tartott nemzetközi és hazai konferenciák:**

14.00**‒**14.10: Berkesi Márta: **ECROFI** - European Current Research on Fluid Inclusions, Budapest, 2019. június 23-27. *(http://ecrofi2019.elte.hu)*

14.10**‒**14.25: T. Biró Katalin: 2 archeometriai konferencia beszámolója - **International Obsidian Conference,** 2019. május 27-29., Budapest-Sárospatak (<http://ioc-2019.ace.hu/>); **International Symposium on Knappable Materials,** 2019. november 18-22., Budapest *(http://iskm-2019.ace.hu/)*

14.25**‒**14.35: Mozgai Viktória: **5th International Conference on Archaeometallurgy in Europe,** 2019. június 19-21., Miskolc *(aie2019.argum.hu)*

14.35**‒**14.45: Kristóf János: 2nd Journal of Thermal Analysis and Calorimetry Conference **(2nd JTACC+V4 2019;** *https://jtac-jtacc.akcongress.com*), 2019. június 18-21., Budapest

14.45**‒**14.55: Haranginé Lukács Réka: **X. (jubileumi) Kőzettani és geokémiai vándorgyűlés,** 2019. szeptember 5-7. Mátraháza (*http://10kgvgy.elte.hu*)

**Külföldön tartott nemzetközi konferenciák:**

14.55**‒**15.05: Patkó Levente, Gorkhmaz Abbaszade: **29th Goldschmidt Conference,** 2019. augusztus 18-23., Barcelona, Spanyolország (*https://goldschmidt.info/2019/)*

15.05**‒**15.15: Kristóf János: 5th Central and Eastern European Conference on Thermal Analysis and Calorimetry **(CEEC-TAC5)** and 14th Mediterranean Conference on Calorimetry and Thermal Analysis **(Medicta2019;** *http://www.ceec-tac.org)*, 2019. augusztus 27-30., Róma, Olaszország

15.15**‒**15.25: Györkös Dorottya: 15th European Meeting on Ancient Ceramics, 2019. szeptember 16-18., Barcelona, Spanyolország (**EMAC;** [*http://www.ub.edu/emac2019*](http://www.ub.edu/emac2019)*)*

15.25**‒**15.35: **Konferencia behangozó 2020**

30**th Goldschmidt Conference,** 2020. június 21-26., Honolulu, Hawaii, USA (*https://goldschmidt.info/2020)*

**International Symposium on Archeometry**, 2020. május 18-22, Lisszabon, Portugália (*https://www.isa2020-lisboa.pt*)

**European Association of Archaeologists Annual Meeting**, 2020. augusztus 26-30., Budapest, Magyarország. (*https://www.e-a-a.org/EAA2020*)

**3rd European Mineralogical Conference,** 2020. szeptember 6-10., Krakkó, Lengyelország *(https://emc2020.ptmin.eu/)*

**10th Jubilee Mid-European Clay Conference (MECC)**, Kliczków Kastély, Alsó-Szilézia, Lengyelország, 2020. szeptember 13-17. (*http://www.mecc20.agh.edu.pl*)

(ahol nincs jelezve külön, Harman-Tóth Erzsébet összeállításában).

15.35**‒**15.45: Weiszburg Tamás: **2020 évnyitó köszöntés és koccintás**

15.45‒16.30: **Poszterbemutató és diszkusszió**

*Poszterek bemutatására szabadon van lehetőség, bemutatási szándékukat jelezzék 2020. január 8-ig Harman-Tóth Erzsébet szakosztálytitkárnak (**celadonite@gmail.com**, 06-20-9120163). Jelentkezéskor kérjük, adják meg a poszter szerzőit, címét, és a konferenciát, ahol szerepelt (név, idő, helyszín).*

————————————————————————

**Január 17–18. (péntek-szombat)**

VEAB székház, Veszprém (H-8200 Veszprém, Vár u. 37.)

MTA Geokémiai, Ásványtani és Kőzettani Tudományos Bizottságának Nanoásványtani Albizottsága, MFT ÁSVÁNYTAN-GEOKÉMIAI SZAKOSZTÁLY ÉS AGYAGÁSVÁNYTANI SZAKOSZTÁLY, PANNON EGYETEM

**15. Téli Ásványtudományi Iskola
Határfelületek, határjelenségek, határterületek**

A Téli Ásványtudományi Iskola a tágabb értelemben vett ásványtani szakterület kutatóinak találkozója, melyen meghívott, áttekintő jellegű előadások, és a résztvevők legújabb kutatási eredményeit bemutató rövidebb beszámolók hangzanak el.

A 2020-as szakmai műhely kiemelt (de nem kizárólagos) témája olyan jelenségek megtár­gyalása, amelyek *határokon* játszódnak le: gondoljunk az ásványok és olvadékok, oldatok vagy gázok fázishatáraira, a különféle határfelületekre a kőzetekben – ásványok között vagy egyes ásványokon belül –, vagy az ásványokból felépülő nagyobb egységek közötti, akár globális vagy kozmikus léptékű határokra. A térbeli határokon lejátszódó jelenségek idő­beliségében és diszciplináris besorolásában is felfedezhetők éles vagy elmosódó határok, melyek vizsgálatra érdemesek. Várjuk mindazok előadását, akiknek a fentiekkel kapcsolatban mondandójuk van.

Két meghívott előadást tart Prof. Joshua Feinberg (U. Minnesota), a Mineralogical Society of America Distinguished Lecturer Tour keretében:

1. Shining a light into the dark: How magnetic minerals in cave deposits illuminate the history of Earth’s magnetic field and past environmental change.
2. Beyond paleomagnetism: What magnetic minerals tell us about pollution, biology, archaeology, and climate change.

Szokás szerint a másfél napos programba körülbelül 20 előadás fér. A folyamatosan frissülő program elérhető a rendezvény honlapján: <http://mposfai.hu/TAI/tai.htm>

Az MTA Veszprémi Területi Bizottságának székházában megrendezésre kerülő **rendezvény látogatása ingyenes, de – a fenti honlapon történő – előzetes regisztrációhoz kötött.**

FIGYELEM!

A VEAB székházban elérhető pénteki (fizetős) ebéd csak abban az esetben vehető igénybe, ha a regisztráció január 14-ig (kedd) megtörténik.

**Január 20. (hétfő) 14.00 óra**

MFT Titkárság, 1015 Budapest, Csalogány u. 12. I. em. 1.

TUDOMÁNYTÖRTÉNETI SZAKOSZTÁLY

**Előadóülés**

**Tóth Álmos:** Vadász Elemérről 50 év multán

**Vezetőségi ülés**

————————————————————————

**Január 23. (csütörtök) 10.00 óra**

BMGE 1111 Budapest, Műegyetem rakpart 3.

MAGYARHONI FÖLDTANI TÁRSULAT, KÖRNYEZETVÉDELMI SZOLGÁLTATÓK ÉS GYÁRTÓK SZÖVETSÉGE

**III. Meddő? Hulladék?** **NEM! HASZONANYAG!**

Konferencia a másodnyersanyagokról és

azok hasznosítási lehetőségeiknek felméréséről, vizsgálatáról

A Magyarhoni Földtani Társulat Mérnökgeológiai és Környezetföldtani Szakosztályának szervezésében, a Környezetvédelmi Szolgáltatók és Gyártók Szövetségének támogatásával

**Témakörök:**

– bányameddők, hulladékok környezetföldtani, környezetvédelmi vonatkozásai,

– bányameddők, hulladéklerakók anyagának, mint haszonanyagnak felmérése, vizsgálata, rekultivációja,

– bányameddők, hulladékdepóniák kitermelése, anyagaik hasznosításra történő előkészítése,

– bányameddők, hulladéklerakók által szennyezett földtani közegek, tényfeltárása, kármentesítése,

**– lezárt depóniák, lerakók fenntartása és utómonitoringozása,**

– építkezési-bontási hulladékok kitermelése, kezelése, hasznosítása,

– kutatási-vizsgálati módszertan, mérési és laboratóriumi módszerek,

– bányameddők, hulladékok mezőgazdasági hasznosítása, talajjavítás.

**Határidők:**

– Jelentkezés előadásokkal és az absztraktok beküldése: 2019. december 12.

– Cikkek beküldése (az elkésett cikkek kimaradnak a kötetből): 2020. január 10.

– Részvételi jelentkezés, részvételi díj befizetése: 2020. január 15.
(MFT számlaszáma 10200830-32310171 az utalásban kérjük feltüntetni a konferencia megnevezését és a résztvevők nevét.)

**Részvételi díj:**

MFT és KSZGYSZ aktív tagok: 15.000.- Ft+ ÁFA,

MFT tag nyugdíjas, diák, valamint előadó: 7.500.- Ft+ ÁFA,

Nem MFT tag résztvevő aktív dolgozó: 20.000.- Ft+ ÁFA,

Nem MFT tag résztvevő diák és nyugdíjas: 10.000.- Ft+ ÁFA.

**A konferencián résztvevőknek a következő szolgáltatásokat adjuk:**

– a program és az absztraktok a résztvevők számára a megnyitón rendelkezésre áll,

– az előadások cikk formában történő megjelenésére a **Mérnökgeológia-Kőzetmecha­nika Kiskönyvtár** sorozatban kerül sor, amelyet a résztvevők megkapnak,

– szünetekben kávé és frissítők, valamint büféebéd

**Szervező Bizottság:**

Török Ákos (BME), Puzder Tamás (MFT, KSZGYSZ); Görög Péter (BME), Bögöly Gyula (BME), Krivánné Horváth Ágnes (MFT ügyvezető), Markó Csaba (KSZGYSZ)

**Jelentkezés:**

– A konferencia **on-line regisztrációs felülete** elérhető a Magyarhoni Földtani Társulat honlapján ([www.foldtan.hu](http://www.foldtan.hu)) – **ezt kérjük használni!**

————————————————————————

**Január 28. (kedd) 16.00. óra**

ELTE TTK Déli tömb, 1117 Budapest, Pázmány P. sétány 1/c., 00-708 terem

MFT NYERSANYAGFÖLDTANI SZAKOSZTÁLY, EÖTVÖS LORÁND UNIVERSITY STUDENT CHAPTER OF THE SOCIETY OF ECONOMIC GEOLOGISTS

**Előadóülés**

**Bánhidi István, Hámorné Vidó Mária, Valcz Gyula:** A metán eredete

————————————————————————

**Február 7. (péntek, kezdési időpont később)**

ELTE IK kari könyvtár olvasóterme Budapest, Pázmány Péter sétány 1/C, 1. em. 835.

PROGEO FÖLDTUDOMÁNYI TERMÉSZETVÉDELMI SZAKOSZTÁLY

**Szakosztályi és vezetőségi ülés**

**Témák:**

A 2019. évi rendezvények értékelése és javaslatok a 2020-as évre

2019. évi hazai és nemzetközi konferenciái, eredmények, tervezett 2020. évi részvétel

Országos Geotóp Adatbázis (előzetes tájegységi lista, tájegységi szakértők javaslattétel)

————————————————————————

**Február 17. (hétfő) 14.00 óra**

MFT Titkárság, 1015 Budapest, Csalogány u. 12. I. em. 1.

TUDOMÁNYTÖRTÉNETI SZAKOSZTÁLY

**Előadóülés**

**Szarka László, Zelei Gábor:** Fényképes összefoglaló az Eötvös-Loránd-emlékévről

**Szűcs István:** Vízrajzi érdekességek Ny- Mongóliából (vízügyi expedíció)

————————————————————————

**Február 19. (szerda) 14.00 óra**

MBFSZ Díszterem, 1143 Budapest, Stefánia út 14.

**A Magyarhoni Földtani Társulat Választmányának ülése**

————————————————————————

**Február 22–23. (szombat-vasárnap) 10.00-19.00**
MOM Sport, 1123 Budapest, Csörsz u. 14–16.

ÁSVÁNYTAN-GEOKÉMIAI SZAKOSZTÁLY, OKTATÁSI ÉS KÖZMŰVELŐDÉSI SZAKOSZTÁLY, ŐSLÉNYTANI-RÉTEGTANI SZAKOSZTÁLY

# **X. MOM Sport ÁsványBörze**

**Az Év ásványa (turmalin) és az Év ősmaradványa (megalodon) debütálása
Az Év ősványa program 2020. évben első alkalommal a fenti nagyrendezvényhez kapcsolódóan jelenik meg**

Interaktív játszóház, foglalkozások, előadások, fotókiállítás és a 2019-es nyertesekről szóló rajzpályázat vándorkiállítása várja az ásványbörzén a látogatókat. A rajzpályázat díjkiosztó ünnepségére is ezen a rendezvényen kerül sor 2020 február 22-én.

***Várjuk az ismeretterjesztésben lelkes tagtársaink jelentkezését, akik szívesen részt vennének a program, vagyis a földtudományok népszerűsítésében. Jelentkezni Kóthay Kláránál lehet (Oktatási és Közművelődési Szakosztály elnöke, az Év ősványa program koordinátora) a*** ***klara.kothay@gmail.com*** ***címen.***

|  |
| --- |
| **BEHARANGOZÓ** |

**Március 6. (péntek) 9.30 óra**

MTA Miskolci Akadémiai Bizottság Székháza, 3530 Miskolc, Erzsébet tér 3.

HERMAN OTTÓ MÚZEUM ÁSVÁNYTÁRA, MISKOLCI EGYETEM ÁSVÁNYTANI-FÖLDTANI INTÉZET, MFT ÉSZAK-MAGYARORSZÁGI TERÜLETI SZERVEZET, MTA MAB BÁNYÁSZATI, FÖLD- ÉS KÖRNYEZETTUDOMÁNYI SZAKBIZOTTSÁGA

**40 éves a Herman Ottó Múzeum Ásványtára**

A miskolci Herman Ottó Múzeum Ásványtára 2020-ban ünnepli fennállásának 40. évfor­du­lóját. Ebből az alkalomból a fent nevezett intézményekkel, szervezetekkel közösen előadó­ülést szervezünk 2020. március 6-ára, a XXXVIII. Miskolci Nemzetközi Ásványfesztivált (március 7-8.) megelőző napra, péntekre.

A rendezvényen köszöntjük Szakáll Sándor táralapítót, aki formailag negyven évnyi munka­viszony után köszön el a múzeumtól.

A rendezvény tervezett programja:

9.30-10.00: Érkezés és helyszíni regisztráció (MAB székház).

10.00-13.00: Előadások 1.

13.00-13.20: Átsétálás a Herman Ottó Múzeum Pannon-tenger Kiállítóépületébe.

13.30-15.00: Állófogadás, közben az állandó kiállítások (A Kárpátok ásványai, Őserdei ösvényeken – A bükkábrányi mocsárciprus-erdő és kora, valamint a Dinók Földjén – MezoZOOikum) megtekintése a múzeumban, tárlatvezetéssel.

15.00-15.20: Visszasétálás a MAB székházába.

15.30-18.00: Előadások 2.

Előadók jelentkezését várjuk a következő témákban: ásványtan, kőzettan, geokémia, termé­szet­tudományos muzeológia, tudománytörténet. Az Ásványtár profiljának megfelelően tudo­mányos és ismeretterjesztő előadásokat egyaránt szívesen fogadunk.

Várjuk azok jelentkezését is, akik csak hallgatóként kívánnak részt venni a rendezvényen.

**A részvétel ingyenes, de regisztrációhoz kötött.**

**Az előadások bejelentésének határideje: 2020. január 5.**

**A hallgatóság tagjai részvételi szándékukat 2020. január 31-ig jelezhetik.**

**Az előadások bővített kivonatainak (max. 4 oldal) leadási határideje: 2020. február 1.**

Az előadások bővített kivonatait egy önálló, ISBN-számmal ellátott kötetben jelentetjük meg. Ennek formai részleteit a későbbiekben adjuk közre. Csak azokat az előadásokat tudjuk a programba beilleszteni, amelyek szöveges kivonatai határidőre megérkeznek.

Jelentkezni Kereskényi Erikánál lehet a (70) 539-9768 telefonszámon vagy az asvanytar@gmail.com e-mail címen.

Szeretettel várjuk rendezvényünkön!

————————————————————————

**Március 25. (szerda)**

MBFSZ Díszterem, 1143 Budapest, Stefánia út 14.

**A Magyarhoni Földtani Társulat 170. Közgyűlése**

————————————————————————

**Április 1–4. (szerda–szombat)**

ELTE, Budapest

LITOSZFÉRA FLUIDUM KUTATÓ LABORATÓRIUM, EÖTVÖS LORÁND TUDOMÁNYEGYETEM, SAPIENTIA ERDÉLYI MAGYAR TUDOMÁNYEGYETEM, MAGYARHONI FÖLDTANI TÁRSULAT

|  |  |  |  |
| --- | --- | --- | --- |
|  |  |  | **elte** |

**XVI. KÁRPÁT-MEDENCEI KÖRNYEZETTUDOMÁNYI KONFERENCIA**

**Első körlevél**

**A** **konferencia célja** a Kárpát-medencében folyó környezeti kutatások legfrissebb eredményeinek ismertetése, valamint elméleti és gyakorlati problémák megvitatása. A konferencia lehetőséget biztosít szakmai együttműködésre, közös pályázatokban való részvétel megtárgyalására, nem utolsó sorban a hazai és határon túli magyar hallgatóknak az angol nyelven történő előadás gyakorlására. A konferencia célja továbbá a környezettudatosság, a környezeti nevelés és a kutatási eredmények hasznosítási fontosságának hangsúlyozása.

**A konferencia területei:** környezetfizika, környezetkémia, ökológia, környezetföldrajz, környezetföldtan, épített környezet és területrendezés, hulladékgazdálkodás, alternatív energiák, környezet-gazdaságtan, agrár-környezettudomány, műszaki tudományok a környezetvédelemben, nemzetközi és EU környezeti politika, környezeti nevelés, Environmental Sciences and Studies in English.

**A konferencia hivatalos nyelve**: magyar és angol

**A konferencia helyszíne:**

Eötvös Loránd Tudományegyetem, TTK, 1117 Budapest, Pázmány Péter sétány 1/c

**a konferencia szervezőbizottsága:**

Dr. Mócsy Ildikó – a konferencia tiszteletbeli elnöke

Dr. Szabó Csaba – a konferencia elnöke

Dr. Angyal Zsuzsanna – a konferencia társelnöke

Krivánné Horváth Ágnes – Magyarhoni Földtani Társulat

Dr. Király Csilla

Dr. Urák István

Dr. Szigyártó Irma Lídia

Dr. Zsigmond Andrea Rebeka

Cseresznyés Dóra

Gorkhmaz Abbaszade

**konferencia-kapcsolat és információk:**

Dr. Király Csilla, Cseresznyés Dóra, Gorkhmaz Abbaszade

E-mail: kmkt2020elte@gmail.com

Honlap: <https://kmkt2020.elte.hu>

|  |  |  |
| --- | --- | --- |
| **Részvételi díjak** | **2020. február 15-ig** | **2020. február 15-től március 15-ig** |
|  | **EUR** | **HUF** | **EUR** | **HUF** |
| *Előadók, résztvevők* | **140** | **47.600** | **160** | **54.400** |
| *Diákok, doktoranduszok* | **120** | **40.800** | **140** | **47.600** |
| *Kísérő személyek* | **100** | **34.000** | **120** | **40.800** |

Az előadók, résztvevők és részvételi díja a konferencia hivatalos kiadványának költségeit, mappát, frissítőket, valamint a fogadáson, az ebédeken, továbbá a záróvacsorán való részvételt és a konferenciakirándulást fedezi. A kísérő személyek esetében a részvételi díj a fogadáson, az ebédeken és a záróvacsorán való részvételt, valamint a konferenciakirándulást foglalja magában.

A részvételi díjak (amelyeket a konferencia támogatásaként fogunk fel) visszatérítésére nincs lehetőség.

**Proforma számlát a regisztrációs űrlap kitöltésekor tudják jelezni. A számlával kapcsolatos esetleges változásokat kérjük Krivánné Horváth Ágnesnek az** **mft@mft.t-online.hu** **e-mail címre jelezzék.**

Aki **EUR**-ban szeretne fizetni, kérjük, a részvételi díjat az alábbi számlára utalja:

Számlavezető intézet: **Kereskedelmi és Hitelbank Zrt.**

Számlavezető intézet címe: **H-1095 Budapest, Lechner Ödön fasor 9.**

Számlatulajdonos megnevezése: **Magyarhoni Földtani Társulat**

Számlatulajdonos székhelye, címe: **H-1015 Budapest, Csalogány utca 12. I. em 1.**

IBAN: **HU63 1020 0830 3231 0171 0000 0000**

BIC: **0500-164011-101**

SWIFT kód: **OKHB HUHB**

A **forint alapú számlával rendelkező résztvevők** a forintban megadott összeget utalhatják az alábbi számlára:

Számlavezető intézet: **Kereskedelmi és Hitelbank Zrt.**

Számlavezető intézet címe: **H-1095 Budapest, Lechner Ödön fasor 9.**

Számlatulajdonos megnevezése: **Magyarhoni Földtani Társulat**

Számlatulajdonos székhelye, címe: **1015 Budapest, Csalogány utca 12. I. em. 1.**

Adószám: **19815833-2-41**

Bankszámlaszám (HUF): **10200830-32310171**

Az átutaláskor kérjük feltüntetni a fizető résztvevő(k) teljes nevét, valamint a megjegyzéseknél a konferencia rövidítését (**KMKT20**)!

**Határidők:**

On-line jelentkezés és a kivonatok leadása **2020. január 31.**

(<https://kmkt2020.elte.hu>)

A kivonatok elfogadásának visszaigazolása **2020. február 15.**

Tanulmány leadása **2020. március 1.**

**Korai** regisztrációs díj fizetési határidő **2020. február 15.**

**Késői** regisztrációs díj fizetési határidő **2020. március 15.**

Az absztrakt- és tanulmánykötetet nyomtatott formában, ISBN-számmal ellátva jelentetjük meg az alábbiak szerint:

**Kivonatok:**

Kérjük az összefoglalókat magyar és angol nyelven *Word* dokumentumban (*.doc* vagy *.docx* formátumban), Times New Roman 12 pt karakterrel, egyes sorközzel szerkeszteni. Az absztrakt terjedelme címmel, névvel, affiliációkkal együtt, ne haladja meg a **maximum 1 oldal**t. A cím félkövér (bold) nagybetűs, amit egy sor kihagyása után a szerző(k) család- és keresztneve, munkahelye, város, valamint a kapcsolattartó e-mail címe követ. Kérjük, az absztrakt ne tartalmazzon ábrát vagy táblázatot. Külön sorban kérjük feltüntetni a kulcsszavakat (legtöbb 5 szó).

Az összefoglalókat a kmkt2020elte@gmail.com címre várjuk.

**Tanulmány**:

Amennyiben szeretné **tanulmányát bővített (4-10 oldal) formában** is megjelentetni a kötetben, kérjük, azt a regisztrációs űrlapon jelezze és **2020. március 1-ig küldje el** nekünk a kmkt2020elte@gmail.com email címre.

A Konferencia Tudományos Tanácsáról, szálláslehetőségekről és a konferencia helyszínének megközelíthetőségéről egy következő körlevélben, valamint a konferencia honlapján a későbbiekben tájékoztatunk.

Budapest, 2020. december 12.

A konferencia szervezőbizottsága

————————————————————————

**Május 21–24. (csütörtök–vasárnap)**

Szentkereszt-hegység, Lengyelország

ŐSLÉNYTANI- RÉTEGTANI SZAKOSZTÁLY

**23. Magyar Őslénytani Vándorgyűlés 2020**

*A 23. Magyar Őslénytani Vándorgyűlés megrendezését a Nemzeti Kulturális Alap támogatja*

Kedves Kollégák!

A 2020. évi Magyar Őslénytani Vándorgyűlést Lengyelországban, a Szentkereszt-hegységben rendezzük meg 2020. május 21–24 között. A rendezvény helyszíne a Chęciny-i Geológiai Bázis lesz. A helyszínről további részletek itt: <https://www.eceg.uw.edu.pl/en/>

A magyar paleontológusok éves találkozójára szeretettel hívunk mindenkit, aki kutatási eredményeit előadás vagy poszter formájában be kívánja mutatni, és természetesen mindenkit, akit érdekel az őslénytan. A program rendhagyó módon négy napos lesz, mely a két teljes napot igénybe vevő buszos oda- és hazaút mellett egy előadási napból (péntek) és egy terepi napból (szombat) áll majd. A leutazás csoportosan, busszal történik. A konferencia meghívott vendége a varsói egyetem professzora, Ireneusz Walaszczyk lesz. A kiránduláson a rendkívül változatos földtani felépítésű Szentkereszt-hegység késő prekambriumi/paleozóos, 560–250 millió éves rétegsorát tekinthetjük meg lengyel kollégák vezetésével. Az összes tervezett megállót tartalmazó terepbejárás kb. 160 km hosszú, minden megállónál engedélyezett a fosszíliák – többek között trilobiták és graptoliták – gyűjtése.

A buszon lévő férőhelyek száma 65, melyeket a jelentkezés sorrendjében töltünk fel.

Kérünk minden érdeklődőt, hogy figyelmesen olvassa el az alábbiakat, mert a korábbi évek tapasztalatai és az NKA pályázat kötelmei miatt a jelentkezés és a részvétel feltételeit a nemzetközi konferenciák normáihoz igazítottuk.

[**On-line jelentkezés a vándorgyűlés oldalán**](https://foldtan.hu/hu/node/1003)

**A regisztrációs díj befizetése egyéni leutazás esetén is feltétele a konferencián való részvételnek.** A határidők és a fizetési opciók a következők:

1. **fizetési opció**

|  |  |  |  |  |
| --- | --- | --- | --- | --- |
| **számla**  | **költségek** | **fizetési határidő** | **2 ágyas szoba/ 3éj** | **1 ágyas szoba/3éj** |
| **az MFT adja** | regisztrációs díj  | **március 15.** | 15.000,-HUF  |
| **a lengyel fél adja** | szállás/3éj  | **jelenleg egyeztetés alatt** | 135,-PLN | 230,-PLN |
| **a lengyel fél adja** | étkezés/4 nap | **a helyszínen készpénzzel** | 250,-PLN |
| **A konferencia teljes költsége (árfolyamtól függően)** | **kb. 45.000.-Ft** | **kb. 53.000,-** |

1. **fizetési opció**

|  |  |  |  |  |
| --- | --- | --- | --- | --- |
| **számla** | **költségek** | **fizetési határidő** | **2 ágyas szoba/3éj** | **1 ágyas szoba/3éj** |
| **az MFT adja** | regisztrációs díj + szállás/3éj | **március 15.** | 35.400.-Ft | 47.500.-Ft |
| **a lengyel fél adja** | étkezés/4 nap | **a helyszínen készpénzzel** | 250,-PLN |
| **A konferencia teljes költsége (árfolyamtól függően)** | **kb. 53.400.-Ft** | **kb. 65.500,-** |

**3. fizetési opció**

|  |  |  |  |  |
| --- | --- | --- | --- | --- |
| **számla**  | **költségek** | **fizetési határidő** | **2 ágyas szoba/ 3éj** | **1 ágyas szoba/3éj** |
| **az MFT adja** | regisztrációs díj + szállás/3éj + étkezés/4 nap | **március 15.** | **73.600.- Ft**  | **82.000.- Ft** |

**Lemondás esetén egyik opciónál sem lehetséges az MFT-s költségek visszafizetése!**

**Kérjük, hogy mindenki hozzon magával a helyszíni fizetéshez készpénzt zlotyiban!**

Kérünk mindenkit, **csak az jelentkezzen, aki vállalja, hogy lemondás esetén sem kapja vissza az MFT felé befizetett összeget, illetve a konferencia után a lengyel fél kiszámlázza neki a további költségeket, mivel csoportos szállás és étkezés árakat kaptunk.**

**További fontos információk:**

1. **Jelentkezési határidő március 15.**
2. **Az absztraktok leadási határideje március 20.**
3. A buszos oda- és visszaút, valamint a kirándulási nap buszköltségét az NKA-tól elnyert 800 ezer Ft pályázati támogatásból fedezzük.
4. A konferenciakötet kiadását, a vendégek meghívását, az MFT és 5 hallgató támogatását reprezentációs adóval és ÁFA-val együtt beépítettük a regisztrációs díjba, ezért az nem visszafizethető.
5. Aki az MFT-n keresztül szeretné bonyolítani a teljes számlázást (így nem lesz külföldi számlája), annak a rendezvény teljes költsége egy ágyas elhelyezés esetén 82.000,- Ft, kétágyas elhelyezés esetén 73.600,-Ft. Aki ilyet igényel, külön jelezze e-mailben, jelentkezési és fizetési határidő itt is március 15.
6. Az MFT részére a fizetés átutalással vagy készpénzzel is történhet március 15-ig.
7. A hallgatók részvételének támogatását ebben az évben is pályázati úton ítéli oda a szakosztály vezetősége. Pályázni az absztraktok leadásával lehet, az eddigi gyakorlattól eltérően ***társszerzős hallgatói absztrakt esetében kérjük megjelölni* *a szerzők munkájának arányát százalékban feltüntetve minden szerző neve mögött****.* Ennek elmaradása esetén nem indulhat a hallgatói kategóriában a pályázó.
8. A hallgatói részvételt támogató versenyben az indulhat, akinek ***a jelentkezési határidő idején vagy az azt megelőző egy éven belül hallgatói MSc, BSc vagy PhD jogviszonya van/volt bármely felsőoktatási intézményben.***
9. Késve vagy hiányos információkkal érkezett hallgatói pályázat nem indulhat a versenyen.
10. Az előadások hosszát idén is a résztvevők száma határozza meg: 15-20 perc áll majd az előadók rendelkezésre. Az idén is folytatnánk a *szóbeli poszterbemutatás* tavaly elindított hagyományát, melynél kérjük a poszter szerzőjét, hogy 2-3 percben, a posztere mellett állva szóban is mutassa be munkáját.

Valamennyi absztraktot *Bosnakoff Mariann* (bosnakoff@yahoo.com) vezetőségi tag címére kérjük elküldeni. A késve, illetve formai hibásan leadott absztraktok kimaradnak a kötetből. Letölthető absztrakt sablon megtalálható itt.

Jelentkezni a lap tetején lévő on-line jelentkezési felület kitöltésével lehet. Amennyiben bármilyen kérdése van a rendezvénnyel kapcsolatban, kérjük, forduljon a szakosztály titkárához (Szives Ottilia, sziveso@nhmus.hu, telefon: 06208080958).

Meghitt, Békés Ünnepeket kíván az Őslénytani Szakosztály Vezetősége!

————————————————————————

**Június 11. (csütörtök)**

Pécs, PAB Székház, Jurisics M. u. 44.

MFT DÉL-DUNÁNTÚLI TERÜLETI SZERVEZET, MTA PÉCSI AKADÉMIAI BIZOTTSÁG, MAGYAR GEOFIZIKUSOK EGYESÜLETE, MFT ALFÖLDI TERÜLETI SZERVEZET

**TISIA előadói nap**

Rendezvény célja:

A Tiszai nagyszerkezeti egység földtanával foglalkozó kutatások legújabb eredményeinek bemuta­tása a 2015. február 28. óta eltelt időszakban.

Tervezett program:

Várjuk előadók és posztert bemutatók jelentkezését!

On-line jelentkezés a honlapon

Jelentkezési határidő résztvevőknek: **2020. június 2.**

Előadások / poszterek rövid kivonatainak (1 oldalas) beküldési határideje: **2020. április 06. (hétfő)**

**Előadások / poszterek** kiadványba kerülő összefoglaló anyagainak (2–5 oldalas) beküldési határideje: **2020. május 15. (péntek)**

A kiadvány cikkeibe színes ábrák, fotók is beépíthetők.

A kivonatok sablonfájljai letölthetők az MFT honlapjáról.

A jelentkezési lapokat és az előadás kivonatokat az alábbi címre kell elküldeni:

Krivánné H. Ágnes (mft@mft.t-online.hu);

Sámson Margit (samsonmargit@mecsekerc.hu;

Hámos Gábor (hamosgabor@mecsekerc.hu)

Részvételi díj:

nem MFT tag 14.000.- Ft/fő,

nem MFT tag nyugdíjas, egyetemi hallgató 7.000.- Ft/fő;

MFT tag 10.000.- Ft/fő;

MFT tag nyugdíjas, egyetemi hallgató: 5.000.- Ft/fő

A részvételi díj tartalmazza: a programköltséget, két kávészünetben az üdítőt, pogácsát, az ebédet, a konferenciakötetet.

|  |
| --- |
| **EGYÉB PROGRAMOK** |

|  |  |
| --- | --- |
|  | **XXII. NEMZETKÖZI BÁNYÁSZATI,KOHÁSZATI ÉS FÖLDTANI KONFERENCIA****2020. április 2-5., Dés** |

**Szervező:** az Erdélyi Magyar Műszaki Tudományos Társaság (EMT), Bányászati, Kohászati és Földtani Szakosztálya

**Konferencia helyszíne:** Andrei Mureșanu Főgimnázium (str. 1 Mai nr. 10)

**A konferencia hivatalos nyelve**: magyar

**A konferencia honlapja:** [https://bkf.emt.ro](https://bkf.emt.ro/)

**A Konferencia célja:**

Lehetőséget teremteni az erdélyi és magyarországi, illetve más államokbeli magyar szakembereknek tudományos eredményeik bemutatására, az ismerkedésre, kapcsolatteremtésre, a diákok tudományos munkájának serkentése.

**A konferencia tudományos bizottsága:**

Wanek Ferenc, az EMT Földtani Szakosztályának elnöke - konferencia elnök

Silye Lóránd, BBTE, Biológia és Geológia Kar - konferencia társelnök

Márton István, Stockwork Geoconsulting Kft.

Kovács Alpár, az EMT Földtani Szakosztályának titkára

Szabados Gábor Tamás, az OMBKE ügyvezető igazgatója

Varga Béla, Brassói Transilvania Egyetem

Kovács József, Petrozsényi Egyetem

**A konferencia programja:**

április 2., csütörtök délután: regisztráció, elszállásolás

április 3., péntek: egész napos szakmai kirándulások

április 4., szombat délelőtt: konferencia megnyitó

 plenáris előadások

 délután: szekció-előadások

 poszterek bemutatása

április 5., vasárnap reggel: a dési református műemléktemplom meglátogatása

 hazautazás

**Határidők:**

Előadás/poszter bejelentése és anyagának beküldése: 2020. január 20.

A bejelentett előadás elfogadásának visszaigazolása vagy poszterre jelölése: 2020. január 30.

Jelentkezési határidő (előadás/poszter nélkül): 2020. február 25.

Emelt díjas jelentkezési határidő: 2020. március 6.

Az EMT az előző évekhez hasonlóan **pályázatot** hirdet **egyetemi és mesteri hallgatóknak**, illetve **az egyetemet 2 éven belül végzetteknek (beleértve a doktoranduszokat is)** a**LEGJOBB ELŐADÁS**cím elnyerésére. A pályázaton való részvételi igényüket kérjük, benevezéskor jelezni az előadás-bejelentő lapon.

**Szakmai kirándulások:**

**Földtani kirándulás útvonala:**

Dés–Csomafája (középkori, [ma] református templom)–Sólyomkő (Dési Tufa Formáció)–Kiseskülő (román fatemplom)–Beréd (Berédi Márga Formáció)–Zsibó (ebéd: Glamour étterem)–Létka (Kocsoládi Mészkő Formáció)–Büdöspataka (Büdöspataki Mészmárga Formáció)–Kaplyon (Haller-kastély romjai)–Dés.

**Bányászati, Kohászati kirándulás útvonala:**

Ezt a kirándulást az Országos Magyar Bányászati és Kohászati Egyesület (OMBKE, Budapest) szervezi. Útvonalát a későbbiekben közöljük.

**Konferencia-titkárság:** EMT

RO-400604 Kolozsvár, 1989. december 21. sugárút 116.

Postacím: RO-400750 Cluj, O.P. 1, C.P. 140

Tel./fax: +40-264-590825, 0744-783237

E-mail: emt@emt.ro, Web: [https://bkf.emt.ro](https://bkf.emt.ro/)

|  |
| --- |
| **H2020 PROJEKTJEINK LEGÚJABB HÍREI** |

[**INFACT**](http://foldtan.hu/hu/infact): **Innovative, Non-invasive and Fully Acceptable Exploration Technologies**

**Az INFACT Horizont 2020 projekt célja az ásványi nyersanyagkutatás és -kitermelés kedvezőtlen megítélésének enyhítése olyan elfogadható technológiák kifejlesztésével, amelyek lehetővé teszik a jelenleg nem realizált ásványpotenciál felmérését.**

Európában a nyersanyagok iránti kereslet jelenleg nagyobb, mint valaha, viszont a bányászat iránt megnövekedett igény és annak társadalmi elfogadottsága között a feszültség egyre nő. Európa társadalmai továbbra is romboló és fenntarthatatlan tevékenységnek tekintik a bányászatot, ugyanakkor pl. a modern technikai eszközök használata révén is erősen függenek az ásványi nyersanyagoktól (kezdve az akkumulátoroktól, amelyek telefonokat és autókat táplálnak, a napelemekig). A gazdaság pedig egyelőre nem képes megbirkózni az újrafelhasználás kihívásával.

A projekt keretében létrehozott videó hatékonyabb, fenntarthatóbb és elfogadhatóbb kutatási módszereket mutat be. A különböző érdekelt felek véleményeit egyaránt megjelenítő, valamint a kutatásban használt helikopterek és a drónok csúcstechnológiás eszközeit felvonultató, kilencperces dokumentumfilmben megismerhetjük a három referenciaterület Németország (Geyer), Finnország (Sakatti) és Spanyolország (Minas de Ríotinto, Gerena) új és már ismert területein lévő, még ki nem használt, potenciális ásványlelőhelyei feltérképezésének eredményeit.

A referencia-helyszíneken létrehozott tanulmányok olyan fenntartható ásványkutatási technológiai modell kifejlesztését szolgálják, amelynek célja, hogy minimalizálják mind a környezetre gyakorolt hatást, és a kutatási- és bányászati tevékenység zavaró hatását a helyi közösségekre nézve.

Az INFACT projektben résztvevő partnerek adatgyűjtést is végeznek a jogszabályok, földhasználat, finanszírozási forrásokhoz való hozzáférés és más fontos területeken, melynek célja egy olyan európai kutatási ütemterv létrehozása a vállalatok számára, amely biztosítja az EU felelősségteljes nyersanyagkutatásának folytatását.

A videót itt tekinthetik meg: <https://youtu.be/Mp3K7kxrpQU>

További információ a projekt weboldalán található: [www.infactproject.eu](http://www.infactproject.eu)

M**agyarhoni Földtani Társulat Hírlevelét szerkesztette:
Krivánné Horváth Ágnes**

**A megjelentetni kívánt anyagokat kérjük e-mailen, word formátumban küldjék el az alábbi címre:**

**mft@mft.t-online.hu**

**A küldött anyagokat minden esetben visszaigazoljuk, az igazolás elmaradása esetén kérjük, szíveskedjék a kapcsolatot más módon is felvenni!**

**Magyarhoni Földtani Társulat**

**H-1015 Budapest, Csalogány u. 12. 1. em. 1.**

**H-1255 Budapest, Pf. 61.**

**Tel/Fax: 201-9129, Mobil: 06 20 4948 449**

**e-mail:** **mft@mft.t-online.hu**

**Félfogadás: hétfő, szerda 8.00–17.30, péntek 8.00–13.30, az ettől eltérő időpontú érkezést kérjük, előre jelezzék!**